ΓΡΑΠΤΗ ΕΡΩΤΗΣΗ P-0775/99

υποβολή: W.G. van Velzen (PPE) προς την Επιτροπή

(16 Μαρτίου 1999)

Θέμα: Εγκατάσταση ραδιοφωνικών κεραιών για το Radio Delta στη Βόρειο Θάλασσα

Το Radio Delta προτίθεται να εγκαταστήσει δύο ραδιοφωνικές κεραίες για τη μετάδοση προγραμμάτων, ύψους 400 μέτρων, στην Βόρεια Θάλασσα, στην επαρχία Ζέλαντ, μόλις έξω από την Ολλανδική ζώνη των 12 μιλίων. Το Radio Delta επιδιώκει να εκπέμπει από το μέρος αυτό προς το Ηνωμένο Βασίλειο χρησιμοποιώντας την συχνότητα των 171 kHz. Η συχνότητα αυτή, βάσει της Διεθνούς Σύμβασης Τηλεπικοινωνιών έχει διατεθεί στην Ολλανδία. Το Radio Delta επιλέγει αυτή την περιοχή διότι οι διαδικασίες για εγκατάσταση στην Βόρεια Θάλασσα είναι ουσιαστικώς απλούστερες από εκείνες για την εγκατάσταση στην ξηρά διότι μεταξύ άλλων δεν εφαρμόζεται η διαδικασία αξιολόγησης των επιπτώσεων στο περιβάλλον.

1. Δεδομένου ότι, όπως φαίνεται, η ολλανδική κυβέρνηση έχει καθυστερήσει πολύ όσον αφορά το νόμο για την δημιουργία της Αποκλειστικά Οικονομικής Ζώνης, δεν διαθέτει τα μέσα για να αποτρέψει το Radio Delta από την υλοποίηση των σχεδίων του. Σε ποιό βαθμό οι ευρωπαϊκές οδηγίες για την αξιολόγηση των επιπτώσεων στο περιβάλλον και το HABITAT προσφέρουν δυνατότητες για να μην επιτραπεί η εγκατάσταση τέτοιων κεραιών;

2. Διαθέτει άραγε η ΕΕ κάποιες δυνατότητες ώστε να ρυθμίζονται οι διαφόρων ειδών εγκαταστάσεις κ.λ.π. στη θάλασσα μεταξύ κρατών μελών της ΕΕ αλλά και εκτός των συνόρων της επικράτειάς τους ή μπορεί οποιοσδήποτε να προβαίνει σε εγκαταστάσεις στη θάλασσα χωρίς να λαμβάνει υπόψη τους κινδύνους που τούτο συνεπάγεται για την αλιεία, τα πτηνά, την ναυσιπλοΐα κτλ.;

3. Το Radio Delta 171 BV έχει καταχωρηθεί ως ολλανδική επιχείρηση. Επιλέγει να εκπέμπει προς το Ηνωμένο Βασίλειο εκτός των χωρικών υδάτων της χώρας. Ποιό νομικό πλαίσιο εφαρμόζεται σχετικώς;

4. Μπορεί το Radio Delta για εκπομπές που απευθύνονται στο Ηνωμένο Βασίλειο να χρησιμοποιεί χωρίς άλλες διευκρινήσεις μια συχνότητα η οποία έχει διατεθεί στην Ολλανδία;

5. Προτίθεται άραγε η Επιτροπή να συνεννοηθεί με τα κράτη μέλη που συνορεύουν με την Θάλασσα Wadden, τη Βόρειο Θάλασσα και τη Μεσόγειο σχετικά με την απαιτούμενη νομοθεσία προκειμένου να ρυθμιστούν τέτοιες πρωτοβουλίες και να αποφευχθεί η καταστρατήγηση αρχών χωροταξίας όπως εκείνη της αξιολόγησης των επιπτώσεων στο περιβάλλον;

Απάντηση του κ. Bangemann εξ ονόματος της Επιτροπής

(23 Απριλίου 1999)

1. - 2. και 5. Το Αξιότιμο Μέλος αναφέρεται στην πρόθεση του Radio Delta να εγκαταστήσει δύο ραδιοφωνικές κεραίες, ύψους 400 μέτρων, στην Βόρειο Θάλασσα, στην επαρχία Ζηλανδίας, μόλις έξω από την ολλανδική ζώνη των 12 μιλίων και θέτει το ζήτημα της ερμηνείας της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, όπως τροποποιήθηκε με την οδηγία 97/11/ΕΚ(1) (οδηγία για την εκτίμηση των περιβαλλοντικών επιπτώσεων (ΕΠΕ)), και την οδηγία 92/43/ΕΟΚ του Συμβουλίου της 21ης Μαΐου 1992 για τη διατήρηση των φυσικών οικοτόπων καθώς και της άγριας πανίδας και χλωρίδας (οδηγία για τους οικοτόπους)(2).

Στην αποκλειστική οικονομική ζώνη των Κάτω Χωρών στην Βόρειο Θάλασσα, κοντά στη Ζηλανδία, δεν υπάρχει τόπος Natura 2000, όπως αναφέρεται στο άρθρο 4 της οδηγίας για τους οικοτόπους, που να έχει προταθεί από τις Κάτω Χώρες και δεν είναι προφανές ότι διακυβεύονται εδώ τα συμφέροντα διατήρησης που προβλέπεται να προστατεύονται βάσει της οδηγίας για τους οικοτόπους. Ωστόσο, εν γένει, εάν η σχεδιαζόμενη δραστηριότητα ενδέχεται να έχει σημαντικές επιπτώσεις σε έναν τόπο που προστατεύεται βάσει της οδηγίας για τους οικοτόπους και μπορεί να καταλήξει σε υποβάθμιση φυσικών οικοτόπων και οικοτόπων ενός είδους, καθώς και σε ενόχληση των ειδών που προστατεύονται από την εν λόγω οδηγία, τότε εφαρμόζεται η οδηγία για τους οικοτόπους, ακόμη και αν αφορά την αποκλειστική οικονομική ζώνη ενός κράτους μέλους.

Η σχεδιαζόμενη δραστηριότητα δεν μνημονεύεται στην οδηγία ΕΠΕ και, ως εκ τούτου, η σχεδιαζόμενη δραστηριότητα δεν διέπεται από την οδηγία αυτή. Εν τούτοις, εάν κάποια δραστηριότητα μπορεί να εμπίπτει στο πεδίο εφαρμογής της οδηγίας ΕΠΕ, επειδή μνημονεύεται είτε στο παράρτημα Ι, είτε στο παράρτημα ΙΙ αυτής της οδηγίας, τότε η υπόψη οδηγία εφαρμόζεται κατάρχήν και στην αποκλειστική οικονομική ζώνη ενός κράτους μέλους. Τα κράτη μέλη πρέπει τότε να φροντίσουν ώστε η δραστηριότητα αυτή να υπόκειται σε συγκατάθεση για την εκτέλεση και σε εκτίμηση όσον αφορά τις επιπτώσεις της.

3. Η κατάσταση την ποία αναφέρει το Αξιότιμο Μέλος, εν όψει των διασυνοριακών στοιχείων που περιλαμβάνει, ενδέχεται να εμπίπτει στις διατάξεις για την ελεύθερη κυκλοφορία των υπηρεσιών, όπως ορίζεται στη συνθήκη ΕΚ.

4. Η συχνότητα των 171 kHz μπορεί να χρησιμοποιηθεί από το Radio Delta για να εκπέμπει προς το Ηνωμένο Βασίλειο, υπό τον όρο ότι (1) έχει λάβει άδεια ραδιοφωνικής μετάδοσης από τις ολλανδικές αρχές και (2) οι ολλανδικές αρχές έχουν ολοκληρώσει ενδεδειγμένο συντονισμό με το Ηνωμένο Βασίλειο, ούτως ώστε να αποφεύγονται επιβλαβείς παρεμβολές. Εάν πληρούνται αυτοί οι όροι, δεν υφίσταται τεχνικός λόγος (ήτοι διαχείρισης συχνότητας) για να απαγορευθεί στο Radio Delta να εκπέμπει προς το Ηνωμένο Βασίλειο.

(1) ΕΕ L 73 της 14.3.1997.

(2) ΕΕ L 206 της 22.7.1992.